
Egészséges lelkiség 
Róma 5: 1-11 / 8: 12-17 Énekek:134, 130:1-2,377, 370
 Két héttel ezelőtt, a pünkösdi igehirdetésen a hívő élet két veszélyes betegségéről, egy fejlődési és visszafejlődési rendellenességről hallhattunk. Már akkor is beszéltünk röviden az egészséges hívő életről, de nem volt túl sok időnk rá. Ezért, ma szeretném ott folytatni, ahol pünkösdkor abba hagytam. Szeretném, ha ma az egészséges hívő élet ismérveit szednénk újhegyre a Róma 5-ből felolvasott igeszakasz alapján. Ez a rész olyan, mintha Pál mutatna nekünk egy röntgen képet az egészséges hívő emberről. Vegyük ma górcső alá ezt a képet és vizsgáljuk meg annak minden apró részletét figyelmesen úgy, hogy közben hagyjuk, hogy az Ige minket is átvilágítson. Aztán vizsgáljuk meg ezzel összefüggésben a Szentlélek bizonyságtételét is, mint az egészséges hívő élet nélkülözhetetlen erőforrását, elősegítőjét. Végül pedig tegyük mellé a rólunk készült röntgen felvételt és ha eltéréseket látunk, nézzük meg milyen terápiát javasol nekünk mennyei orvosunk?
„Mivel tehát megigazultunk hit által.”Hívő életünk megigazulással kezdődik, ami hit által történik. Mit jelent a megigazulás, milyen egy megigazult ember? Valamiféle csodabogár, különc? Nem. Olyan ember, aki tudja, hogy rászorul Isten kegyelmére a bűnei miatt. Aki hiszi, hogy Isten a bűneit Krisztus vére által eltörölte a Golgotán és hiszi, hogy Isten Krisztus igazságát neki tulajdonítja, hogy Isten úgy tekint rá Krisztusért, mint egy igaz emberre. 
A megigazulásunknak azonban vannak gyümölcsei. „Békességünk van Istennel a mi Urunk Jézus Krisztus által.” Első gyümölcse: a békesség Istennel. Az Istennel való kapcsolatunkat, a megigazulásunk előtt az ellenségeskedés jellemezte, amikor is minden gondolatunk és cselekedetünk lázadás volt Isten ellen. Semmibe vettük Őt, ezért Isten haragja és ítélete volt rajtunk. Isten azonban elküldte Fiát, hogy megbékítsen minket Önmagával. Milyen felszabadító érzés és milyen nagy megkönnyebbülés az, amikor megbékülsz valakivel, akivel egész életedben a haragban voltál. A békétlenség, a harag, megterheli az embert lelkileg és előbb, vagy utóbb fizikailag is. Milyen nagy öröm és megkönnyebbülés abban a tudatban élni, hogy Isten többé nem haragszik rám. Isten barátsággal, szeretettel, jó indulattal fordul hozzám Jézus Krisztus által. Ez az Istennel való békesség, előbb vagy utóbb megtermi bennünk lelkünk békességének és az egymással való békességnek a gyümölcseit is. A lelki egészség nélkülözhetetlen feltétele a szív békessége, a múlt megnyugtató lezárása, rendezése. (Pál röntgen képén, a hívő szíve egészséges, mert békesség van benne)
 „Őáltala kaptunk szabad utat ahhoz a kegyelemhez, amelyben vagyunk.” Megigazulásunk második gyümölcse az, hogy kegyelemben vagyunk. A kegyelem nem más, mint Istennek ingyen adott, meg nem érdemelt jó indulata, felmentő ítélete, könyörülete, feltétel nélküli elfogadása. Krisztus által kaptuk meg ezt a kegyelmet, amelyben vagyunk. Jézusban kaptunk szabad utat, zöld lámpát a kegyelemhez, amit sem élet, sem halál, sem angyalok, sem fejedelemségek, senki és semmi el nem vehet már tőlünk. Az Istennel való kapcsolatunknak, a megingathatatlan kegyelem a szilárd alapja, amelyből nem eshetünk ki soha, mert semmi el nem választhat minket az Ő szeretettétől.  Megigazulásunkkor, átléptünk a törvény, a bűn hatalmából, a kegyelem hatalmába. Meghaltunk a törvénynek, a bűnnek, hogy éljünk Istennek kegyelemből. Azóta kegyelemben és kegyelemből élünk. A lelki egészség nélkülözhetetlen feltétele, a kegyelem lelket üdítő, gyógyító levegője. Kegyelemben élni annyit jelent, mint szabadon élni és Istent szolgálni a jelenben, hálás szívvel és örömmel engedelmeskedni az Atyának. Ez a keresztyén szabadság alapja. (Pál röntgen képén a hívő tüdeje egészséges, mert a kegyelem friss levegőjével van tele)
„Örvendezünk, dicsekszünk azzal a reménységgel, hogy részesülünk az Isten dicsőségében.”  Már részesültünk az Ő dicsőségben eddig is. Abban a dicsőségben, amely megjelent Krisztusban és sokszor felragyog a természetben, a történelemben, a hívők életében, az Igében, az anyaszentegyházban. Az Ő dicsősége azonban, csak az idők végezetével fog teljesen feltárulni előttünk, amikor Jézus Krisztus visszatér hatalommal és dicsőséggel, ítélni élőket és holtakat. Azon a napon, minden szem meglátja majd Isten dicsőségét és minden térd meghajlik előtte. Akkor nemcsak látni fogjuk, hanem el is változunk az Ő dicsőségére. Akkor teljességgel megdicsőülünk és örökölni fogjuk az Országot, amit Ő szerzett nekünk.  Akkor„meg fog menteni minket a haragtól.” A kereszten, már elfordította rólunk az Isten haragját és ítéletét. A történelem végén azonban el fog jönni a harag napja, amikor Isten igazságosan ítél. Amikor haragját kitölti mindazokra, akik elutasították Krisztust. Ettől a félelmetes eljövendő haragtól fog megszabadítani Krisztus úgy, hogy a hívő ítéletre sem megy, hanem már átment a halálból az életre. (Jn.5:24) Az utolsó napon, részesíteni fog minket a feltámadásában és üdvözíteni fog. Az eljövendő dicsőségnek ez a látása, várása, óriási motivációt és erőt ad nekünk a hitben való járáshoz, a kitartáshoz. Óriási hatással van lelki egészségünkre, melynek nélkülözhetetlen feltétele a dicsőség látása, a várakozás testünk megváltására. A hívő biztos reménységgel tekint előre és ujjongva gondol arra a napra, mert tudja, hogy biztos a jövője.   

A tudat, a hit, hogy rendezett a múltunk, szabad és céltudatos a jelenünk, és biztos a jövőnk, boldoggá tesz és egészséges lelkiséget eredményez. Addig is, amíg eljön életünk legboldogabb napja, meghalásunk, haza költözésünk, megdicsőülésünk órája, mit tegyünk? Mit tesz egy egészséges hívő ember?
 „Örvendezünk, dicsekszünk a megpróbáltatásokkal is.” Ezek a megpróbáltatások az eredeti szöveg tanúsága szerint, elsősorban azok a szenvedések, amelyek az ellenséges világ szemben állása, üldözései miatt adódnak. Az utolsó időkben Isten népének szenvednie kell, mert üldöztetésekben lesz része. E világon nyomorúságunk lesz, azt mondta a mi Urunk. Nyomorúságokon, szenvedéseken keresztül vezet az út a dicsőségbe. Urunk útja is ezeken keresztül vezetett. Olyan jó, hogy a Szentírás nem titkolja el előttünk a nehézségeket sem. Hogyan kell ezekhez egy hívő embernek viszonyulnia? Pál azt mondja, hogy egyenesen örvendeznünk kell ezekben. Mi ez? Valamiféle beteges mazochizmus? Hogyan örvendezhetnénk, hiszen mi épp ellenkezőleg elkeseredünk ilyenkor, inkább szeretnénk sírni, mint örülni? Ez az öröm, annak a ténynek a felismeréséből és elismeréséből fakad, hogy Istennek célja van a szenvedéssel. Mi a célja? Ezek által formálja a jellemünket, formálja ki bennünk a Krisztust. A mi szenvedésünk a Földön, nem céltalan, reménytelen szenvedés. Ezért mi nem haraggal és keserűséggel reagálunk ezekre, hanem örömmel. 

Tudjuk, hogy a szenvedésünk termékeny, mert állhatatosságot, kitartást terem. Ha nem lenne szenvedés, nem kellene kitartanunk a hitben. Az állhatatosság pedig, kimunkálja bennünk a kipróbáltságot. Az állhatatos ember kiállja próbát, aki pedig már sok próbát kiállt, az harcedzett katonává, kipróbált, erős jellemmé, érett keresztyénné válik. Ez a kipróbáltság pedig, reménységet terem. A keresztyének reménysége örömteli, biztos reménység, mert Isten ígéretein alapszik. Olyasvalaki ígéretein, aki megbízható, aki hűséges, akinek van hatalma teljesíteni azokat, akiben soha nincs változás. A kipróbáltság azt a reménységet munkálja ki, amely minden időben, mind a jelenben, mind a jövőben Istenre hagyatkozik, Benne bízik. Ez a reménység nem szégyenít meg és nem csal meg soha, mert ennek a reménységnek az alapja, Isten szeretete. Aki nem hagy el minket soha, akinek a szeretete nem ad fel minket soha. A szenvedésekben lehet a leginkább megbizonyosodni Isten szeretetéről. A keresztyén jellem formálódása, a megszentelődés folyamata, nélkülözhetetlen eleme a lelki egészségünknek, mint ahogyan az Úrban való örvendezés is. Mert szüntelen örvendezhetünk annak, amink van és amink lesz. Nekünk, keresztyéneknek olyan derűsnek kell lennünk, mint senki másnak ezen a világon. Örvendeznünk és dicsekednünk kell szüntelen a mi reménységünkkel. 

Nos, láttuk a teljes röntgen képet az egészségesen működő hívő életről. Ha azonban csak ennyit mutatna meg az apostol, minden okunk meglenne a kétségbeesésre, mert lelkünk mélyén érezzük, látjuk, hogy a mi életünk nem ilyen, mi képtelenek vagyunk magunktól erre az életre. Pál azonban tovább folytatja és beszél valakiről, aki segít nekünk. Beszél a Szentlélek munkájáról. Most nézzük meg ennek az egészséges hívő életnek az erőforrását, a szívét, a vért, amit ez a szív keringet a testben. 
A hívő élet, Lélek által vezetett élet. „Szívünkbe áradt az Isten szeretete a nekünk adatott Szentlélek által.”Ebből az igékből kiderül, hogy Isten minden megigazult embernek adja a Szentlélek ajándékát. A Szentlélek egyik legfontosabb szolgálata pedig abban van, hogy bizonyságot tesz nekünk Isten szeretetéről. Miért van erre szükségünk? Az egészséges lelki fejlődésünk miatt. Mert ez a mi reménységünknek és a békességünknek az alapja. Az élet más területein is így van ez. Ahhoz, hogy érzelmileg, lelkileg és fizikailag is, egészségesen fejlődhessen egy gyermek, biztosnak kell lennie szülei szeretetében. Ahhoz, hogy változásokat eszközölhessünk a gyermekeink életében itt a gyülekezetben is, nem elég csak a külső formákat megváltoztatnunk, bizonyos szabályokat megkövetelnünk, hanem szeretetünkkel is meg kell keresnünk őket. Felnőttként is, ahhoz, hogy kiegyensúlyozott, kiteljesedett életet tudjunk élni, biztosnak kell lennünk társunk szeretetében. Ebben van a békesség, a magbiztosság, a helyes önbecsülés, az öröm forrása. Ha biztosak vagyunk Isten feltétel nélküli szeretetében, jó indulatában, ez felszabadít, örömmel tölt el, békességet ad, magabiztossá tesz a hívő életben is. Ha azonban bizonytalanok vagyunk Isten szeretetében, nem tud egészségesen fejlődni a lelki életünk. Ez torz kegyességhez és sok-sok bizonytalankodáshoz vezet. Isten Lelke, ezért bizonyságot tesz minden igazi keresztyénnek arról, hogy Isten szereti őt. Kétféleképp is bizonyságot tesz. Szubjektív módon, személyes benső tapasztalat útján, ami mindenkinél változó intenzitású lehet.  Objektív módon a történelemben, Fia kereszthalálával bizonyítva. „Isten azzal bizonyította irántunk való szeretetét, hogy Krisztus már akkor meghalt értünk, amikor még bűnösök voltunk. Úgy szerette Isten a világot, hogy egyszülött Fiát adta érte. „ A szeretet lényege mindig az adásban van. Hogyan vonhatnánk még ezek után is kétségbe Isten szeretetét? Ő mindent megtett, odaadott azért, hogy bizonyítsa irántunk való határtalan szeretetét.
Hogyan vezet és segít a Szentlélek még abban, hogy az imént felsoroltak szerint, egészséges lelki életet élhessünk? Pál a Szentléleknek még négy bizonyságtételét sorolja fel, amellyel a segítségünkre siet. 
1. A Lélek elvezet minket a szentségre. Ő formálja ki bennünk Krisztus jellemét. A Lélek vezetése nem valamiféle misztikus vezetés, hangok hallása, látomások látása és egyebek. A Lélek vezetése elsőként abban nyilvánul meg, hogy arra bíztat, hogy öldököljük meg a testünk bűnös cselekedeteit. Öldököljünk meg magunkban mindazt, ami az önzésünket és az önérvényesítésünket szolgálja. A nap minden órájában és percében vállaljuk a harcot a test ellen. Ő adja a szívünkbe a szentség utáni vágyat, a kegyelemet és az erőt ahhoz, hogy magunkat megtagadva újra és újra elutasítsuk a gonoszt és tegyük a jót. Nélküle semmit sem cselekedhetünk. Bár nekünk kell halára ítélnünk a test cselekedeteit és nekünk kell végrehajtanunk a halálos ítéletet, de ezt csak az Ő segítségével, ereje által tehetjük.
2. Elvezet minket a fiúságra, az igazi szabadságra. Azaz Ő tanít meg minket kegyelemben és kegyelemből élni. Ő a fiúság, az örökbefogadás lelke. Ő az, aki meggyőz minket arról, hogy Isten családjához tartozunk, ezért többé nem kell félnünk a haragtól, az ítélettől. Eddig Isten ellenségei voltunk, a bűn szolgái, de a helyzetünk, a státuszunk megváltozott megigazulásunk óta. Isten Atyánk lett, mi pedig Fiak vagyunk. Eddig szolgák voltunk, most szabadok.
3. Az Isten családjához tartozás bizonyosságából következik a Lélek harmadik bizonyságtétele. Meggyőz arról, hogy Istent Atyánknak szólíthatjuk. Jézus minden egyes imádságában, ezt a megszólítást használta és ezt hagyományozta ránk is. Ez forradalmian új és szokatlan dolog volt abban a korban. Egy zsidó ember soha nem merte volna ilyen bizalmasan és bensőségesen megszólítani Istent. Jézus, amikor imádkozni tanította a tanítványait, felhatalmazta őket arra, hogy így szólítsák meg Istent. Ugyanazzal a közvetlenséggel fordulhatunk mi is Istenünkhöz, mint Ő. Ugyanolyan bizalmasan beszélhetünk mennyei Atyánkkal mi is, mint ahogy egy gyermek beszél az apjával. Az Atyához mondott ilyen bensőséges imádságban tapasztalhatjuk meg a Lélek benső bizonyságtételét. Amikor a szívünk mélyéből feltör a kiáltás: „Atyám”, Isten Lelke csatlakozik a mi lelkünkhöz és tanúsítja, hogy valóban az Ő gyermekei vagyunk.
4. Az Isten családjához tartozás bizonyosságából származik a negyedik bizonyságtétel is. „Örökösei vagyunk Istennek és örököstársai Krisztusnak”. Az természetes a világban is, hogy a gyermekek örökölnek. Jóllehet örökségünk most még csak ígéret, de teljesen biztosak lehetünk benne, mert megkaptuk annak első gyümölcsét a Szentlelket zálogként. Aki bizonyságot tesz nekünk nem csak arról, hogy Isten gyermekei vagyunk, de arról is, hogy örökségünk van a Mennyben, hogy egy nap részesülünk Isten dicsőségében.

Mi van akkor, ha nem működik egészségesen a te hívő életed? Ha oda teszed a rólad készült képet Pál képe mellé és látod a különbségeket? Kiálts a te Istenedhez és kérd a te mennyei orvosodat, hogy mutassa meg, mi az oka ennek és tárja fel a probléma gyökerét? Kérd, hogy mutassa meg, mi az, ami akadályozza a Lélek bizonyságtételét az életedben? Valahol ellene álltál, megszomorítottad Őt valamivel? Levetted a tekinteted a célról, a jövendő dicsőségről és már csak a láthatókra nézel? Visszatértél a törvény uralma alá? Nem lelki, hanem testi a keresztyénséged? A saját erődből akarsz, a saját természetes képességeidben bízva akarsz keresztyén életet élni? Kérd az Urat, hogy kenje meg szemeidet gyógyító írrel, hogy láss és emlékeztessen arra, hogy ki vagy, hogy mit tett érted a múltban és mit tesz veled a jövőben. Kérd, hogy tegyen téged hittel és Szentlélekkel teljes, örvendező férfiúvá, vagy nővé, kinek élete, jelleme változik, kiben Krisztus élete formálódik ki egyre jobban, nap, mint nap. Ámen
